Loja e mistereve: Arratisja nga Dhoma
Arratisja nga Dhoma, një lojë në të cilën lojtarët duhet të gjejnë mënyra për të dalur nga një dhomë e mbyllur, ka një popullaritet në rritje
Të gjithëve u pëlqen një histori interesante misteri. Që në kohët e Egjiptit të lashtë, njerëzit janë argëtuar duke luajtur lojëra me skenare misterioze: si dedektivë për të zgjidhur problemet. Personazhi i njohur Sherlock Holmes, dedektivi i pagabueshëm britanik u bë frymëzim për lojën e sekreteve, Clue, ku të gjithë mund të luajnë rolin e detektivit. Tani, në epokën e internetit, kemi lojëra si Arratisja nga Dhoma, në të cilën lojtarët janë të mbyllur në një dhomë dhe duhet të gjejnë mënyra për të dalë nga ajo. Kjo lojë është aq popullore, sa që ka kaluar nga realiteti virtual në realitetin fizik. Vetëm në zonën e Uashingtonit, ka më shumë se 10 dhoma të tilla, ku njerëzit provojnë aftësitë e tyre për të zgjidhur misteret. Klientët kanë 60 minuta kohë për të dalë nga dhoma, ku janë mbyllur vullnetarisht si pjesëtarë të lojës: Kjo dhomë, njëra nga dy dhomat e arratisjes të pronarit Timothy Smith, është një kopje e Zyrës Ovale në Shtëpinë e Bardhë. Ajo ka vulën presidenciale në qilim, një tavolinë pune si ajo e presidentit dhe portrete të presidentëve. Ajo që e bën interesante dhomën është se çdo orendi mund të shërbejë për të zgjidhur misterin ku ndodhet çelësi: kjo makinë shkrimi e viteve 1930, ky gramafon që luan këngë të ndryshme, apo kjo hartë e Uashingtonit. Dhe pastaj ka mesazhe të fshehta, që mund të shihen vetëm nën një dritë të zezë. Ndonjëherë, bie telefoni. Një zë pyet nëse lojtarët do të donin ndihmë për të gjetur copëzat e informacionit. Ekipet mund jenë një grup kolegësh, një familje, apo disa shokë, të cilëve iu shtohen edhe dy të panjohur, të cilët sapo janë takuar para fillimit të lojës. Përrllogaritet të ketë rreth 600 dhoma të këtij lloji në mbarë vendin. Kur Timothy Smith hapi Dhomën e tij të Arratisjes para një viti, ekzistonin vetëm dy dhoma të tjera. Tani në Uashington ka 12 Dhoma Arratisjeje dhe numri vazhdon të rritet. Temat dhe ambientet ndryshojnë nga njëra dhomë te tjetra, formula e operimit është e ngjashme: zgjidhja e enigmës kërkon komunikim mes lojtarëve dhe reagim mendor origjinal dhe të shpejtë. Shtatë minuta para skadimit të kohës, ekipi më në fund e gjeti çelësin. Smith thotë se 30-40% e lojtarëve e zgjidhin me sukses misterin. Por, zoti Smith thotë se, si shumica sporteve në ekip, edhe në këtë lojë pjesëtarët duhet të dinë si të respektojnë ekipin dhe të vijnë për t’u argëtuar së bashku.